El títol III de la Llei 15/1997, de 24 de desembre, de taxes i preus públics de la Generalitat de Catalunya, estableix les taxes del Departament de Governació, actualment Departament d'Interior, d'acord amb el Decret 297/1999, de 26 de novembre, de creació i reorganització de departaments de l'Administració de la Generalitat de Catalunya.
El capítol II del títol esmentat, articles 61 a 65, contempla la taxa per la prestació de serveis per la Direcció General del Joc i d'Espectacles, i recull les seves diferents quotes, segons el servei prestat, als diversos apartats de l'article 64.
L'article 65 de la norma citada estableix que els ingressos derivats de la taxa per la prestació dels serveis a què es refereixen els apartats 13, 14, 15 i 16 de l'article 64 resten afectats al finançament d'aquests serveis si, en virtut de la corresponent delegació o autorització, són efectuats pel Laboratori General d'Assaigs i Investigacions de la Generalitat de Catalunya.
D'altra banda, d'acord amb el que estableix l'article 26 del Decret 277/1999, de 28 de setembre, pel qual s'aprova el Reglament sobre taxes i preus públics de la Generalitat de Catalunya, en cas que els serveis previstos en els apartats indicats de l'article 64 de la Llei 15/1997, de 24 de desembre, siguin realitzats pel Laboratori General d'Assaigs i Investigacions de la Generalitat de Catalunya en virtut de la corresponent autorització o delegació, la gestió, la liquidació i la recaptació en període voluntari de la taxa seran efectuats per aquest en nom i per compte de la Direcció General del Joc i d'Espectacles.
Per tant, d'acord amb el que disposa l'article 65 de la Llei 15/1997, de 24 de desembre; l'article 26 del Decret 277/1999, de 28 de setembre, i l'article 13 de la Llei 30/1992, de 26 de novembre, modificada per la Llei 4/1999, de 13 de gener, i en ús de les competències que tinc atribuïdes,
—1 Delegar en el Laboratori General d'Assaigs i Investigacions de la Generalitat de Catalunya la gestió, la liquidació i la recaptació en període voluntari de la taxa per la prestació dels serveis a què es refereixen els apartats 13, 14, 15 i 16 de l'article 64 de la Llei 15/1997, de 24 de desembre, de taxes i preus públics de la Generalitat de Catalunya, relatius a la inspecció tècnica de màquines recreatives i d'atzar (de tipus A, B o C), la inspecció tècnica de les taules de casinos, la inspecció tècnica d'aparells i material del joc del bingo i el control tècnic del pes dels lots de les boles del joc del bingo.
—2 Les funcions delegades en el Laboratori General d'Assaigs i Investigacions de la Generalitat de Catalunya seran efectuades en nom i per compte de la Direcció General del Joc i d'Espectacles del Departament d'Interior.
—3 El Laboratori General d'Assaigs i Investigacions de la Generalitat de Catalunya ha de prestar els serveis esmentats en l'apartat 1, d'acord amb el que preveu la Llei 15/1997, de 24 de desembre, de taxes i preus públics de la Generalitat de Catalunya; el Decret 277/1999, de 28 de setembre, pel qual s'aprova el Reglament sobre taxes i preus públics de la Generalitat de Catalunya; la Llei 230/1963, de 28 de desembre, general tributària; el Reial decret 1684/1990, de 20 de desembre, pel qual s'aprova el Reglament general de recaptació, i tota la normativa de desenvolupament que els sigui d'aplicació.
—4 El Laboratori General d'Assaigs i Investigacions de la Generalitat de Catalunya ha de facilitar tota la informació, relativa a les funcions delegades, que li requereixi la Direcció General del Joc i d'Espectacles i la Intervenció General, i ha de mantenir tota la documentació justificativa de la seva gestió a disposició d'aquests òrgans.
—5 El Laboratori General d'Assaigs i Investigacions de la Generalitat de Catalunya mantindrà el secret i la confidencialitat de les dades gestionades, en els termes previstos en la normativa vigent sobre protecció de dades de caràcter personal i en matèria tributària.
—6 Aquesta delegació serà vigent a partir de l'endemà de la seva publicació al DOGC.
Director general del Joc i d'Espectacles
Nota: la correcció d'errada esmentada al títol fa referència a l'encapçalament incorrecte sota el qual es va publicar aquest document.